- Tillægsbevillingen er godkendt. Sådan lyder det fra rådmand for Børn og Unge i Aalborg Kommune, Morten Thiessen (K) efter byrådsmødet mandag aften. Godkendelsen, som blev givet af et enigt byråd, betyder, at Seminarieskolen får tildelt 36.595.000 kroner. - Det skal gå til akutrenovering af Seminarieskolen. Der skal laves klimaskærm, varmeanlæg, og så skal nogle toiletforhold også gøres nutidige, siger rådmanden. Trods store protester besluttede et flertal i Aalborg Kommunes byråd i juni at lukke Byplanvejens Skole og Tornhøjskolen. Byplanvejens Skole lægges sammen med Seminarieskolen og skal være klar til ibrugtagning til skoleåret 2024/2025. Mere energivenlig skole Ifølge Morten Thiessen trænger skolen til en overhaling. Hovedparten af pengene er taget som et energilån, hvilket betyder, at det ikke går udover kommunens anlægsbudget. - De besparelser, vi høster ved at renovere bygningerne, skal vi bruge til at tilbagebetale lånet. Varmeanlægget brød sammen sidste vinter. Lige nu klarer vi os til nøds, men der skal snart ske noget. Flere vinduer skal også skiftes, og så skal taget også repareres, siger Morten Thiessen. Planerne om at sammenlægge Byplanvejens Skole og Seminarieskolen i det sydøstlige Aalborg har givet så meget uro på gangene, at 30 procent af eleverne på Byplanvejens Skole enten er flyttet eller har truffet beslutningen om at gøre det i nærmeste fremtid. Det viste en rundspørge lavet i marts blandt 199 familier.

Opsummering:
36.595.000 kroner spyttes der nu i renoveringen af skolen.